ddrg/super_eurlex huggingface dataset:
Uredba Komisije (EGS) št. 2326/79

z dne 23. oktobra 1979

o postopku prodaje zamrznjenega odkoščenega govejega mesa iz intervencijskih agencij s periodičnimi postopki za razpis in o razveljavitvi Uredbe (EGS) št. 79/75

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 805/68 z dne 27. junija 1968 o skupni tržni ureditvi za goveje in telečje meso [1], nazadnje spremenjene z Uredbo (EGS) št. 425/77 [2], in zlasti člena 7(3) Uredbe,

ker je možnost stalne intervencije v zvezi z govejim in telečjim mesom privedla do znatnega povečanja zalog v Skupnosti; ker so bili nekateri intervencijski odkupi skladiščeni kot odkoščeno goveje meso zaradi izboljšanja intervencijskega sistema v skladu z Uredbo Komisije (EGS) št. 2226/78 [3], nazadnje spremenjeno z Uredbo (EGS) št. 1763/79 [4];

ker so izpolnjeni pogoji za sprostitev iz skladišč, kakor je določeno v členu 1(1)(c) Uredbe Sveta (EGS) št. 98/69 [5], spremenjene z Uredbo (EGS) št. 429/77 [6];

ker je mogoče uporabiti postopek razpisa v skladu z Uredbo Komisije (EGS) št. 2173/79 [7]; ker se zdi potrebno uvesti tak sistem, ki bi omogočal, da se tako skladiščeno meso redno prodaja;

ker so ukrepi, predvideni s to uredbo, v skladu z mnenjem Upravljalnega odbora za goveje in telečje meso,

SPREJELA NASLEDNJO UREDBO:

Člen 1

Goveje in telečje meso, ki ga hranijo intervencijske agencije in je odkoščeno v skladu z določbami iz uredb Skupnosti, se da v prodajo.

Prodaja je izvedena s periodičnimi razpisi.

S pridržkom te uredbe se uporabijo določbe Uredbe (EGS) št. 2173/79 in zlasti členov 6 do 12.

Člen 2

1. Splošno obvestilo o periodičnih razpisih se objavi najpozneje na dan objave prvega od posameznih razpisov iz odstavka 2.

2. Intervencijske agencije na podlagi periodičnih razpisov izvedejo posamezne razpise v skladu s členoma 6 in 7 Uredbe (EGS) št. 2173/79.

3. Pri določanju najnižje prodajne cene za vsak razpis se upošteva stanje na trgu za goveje in telečje meso ter nakupi in prodaje, ki so jih opravile intervencijske agencije.

4. Intervencijske agencije najprej prodajo meso, ki je skladiščeno najdlje. V nobenem primeru ne smejo prodajati mesa, ki so ga prevzele po roku, navedenem v obvestilih za posamezen razpis.

Člen 3

Uredba Komisije (EGS) št. 79/75 [8] se razveljavi.

Člen 4

Ta uredba začne veljati 1. novembra 1979.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. oktobra 1979

Za Komisijo

Finn Gundelach

Podpredsednik

[1] UL L 148, 28.6.1968, str. 24.

[2] UL L 61, 5.3.1977, str. 1.

[3] UL L 261, 26.9.1978, str. 5.

[4] UL L 202, 10.8.1979, str. 14.

[5] UL L 14, 21.1.1969, str. 2.

[6] UL L 61, 5.3.1977, str. 18.

[7] UL L 251, 5.10.1979, str. 12.

[8] UL L 10, 15.1.1975, str. 9.

--------------------------------------------------
Uredba Komisije (EGS) št. 600/79

z dne 29. marca 1979

o spremembi Uredbe (EGS) št. 2237/77 glede datuma uvedbe nove oblike poročila s kmetijskega gospodarstva v Italiji in Luksemburgu

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta št. 79/65/EGS z dne 15. junija 1965 o vzpostavitvi mreže za zbiranje knjigovodskih podatkov o dohodkih in poslovanju kmetijskih gospodarstev v Evropski gospodarski skupnosti [1], kakor je bila nazadnje spremenjena z Uredbo (EGS) št. 2910/73 [2], in zlasti člena 7 Uredbe,

ker je Uredba Komisije (EGS) št. 2237/77 [3] določila postavke ki jih je treba vključiti v poročilo s kmetijskega gospodarstva za določanje dohodkov kmetijskih gospodarstev;

ker je bilo možno premagati v začetku predvidene težave pri uporabi novega poročila kmetije v Luksemburgu od 1978; ker bo v primeru te države članice možno predložiti računovodske podatke za obračunsko leto 1978 v novem poročilu kmetije;

ker tehnične težave, ki so nastale v Italiji pri pripravljanju potrebnih instrumentov za uporabo novega poročila s kmetijskega gospodarstva, preprečujejo, da se novo poročilo s kmetijskega gospodarstva razumno uporabi pri zbiranju računovodskih podatkov za obračunsko leta 1979; ker je zatorej primerno, da med obračunskim letom 1979 ostane v veljavi poročilo s kmetijskega gospodarstva uporabljeno v prejšnjih obračunskih letih;

ker so bili v Italiji sprejeti vsi potrebni ukrepi, da se zagotovi zadovoljiva uporaba novega poročila s kmetijskega gospodarstva za zbiranje računovodskih podatkov obračunskega leta 1980;

ker je potrebno popraviti napako v besedilu postavke 145 v nemški verziji, ki se tiče krmnih rastlin, in napako v postavki 157 v vseh jezikih, ki se nanaša na trsnice in drevesnice;

ker so ukrepi predvideni v tej uredbi v skladu z mnenjem Odbora za Mrežo računovodskih podatkov s kmetijskih gospodarstev,

SPREJELA NASLEDNJO UREDBO:

Edini Člen

Uredba (EGS) št. 2237/77 se spremeni:

1. Tekst drugega odstavka člena 2 se nadomesti z naslednjim:

"Vendar se te določbe uporabijo prvič v Franciji in na Irskem pri računovodskih podatkih za obračunsko leto 1979 in v Italiji pri računovodskih podatkih za obračunsko leto 1980. Obračunski leti se začneta med obdobjem od 1. januarja do 1. julija 1979 oziroma od 1. januarja do 1. julija 1980."

2. V Prilogi II se besedilo postavke 145 v nemški verziji glasi:

"Sonstige Futterpflanzen: der gesamte Futteranbau, der in der Fruchtfolge steht und weniger als 5 Jahre lang die gleiche Fläche beansprucht (einjähriger und mehrjähriger Futteranbau ohne Ackerwiesen)."

3. V Prilogi II se besedilo postavke 157 nadomesti z naslednjim:

"Trsnice in drevesnice: vključno z vinskimi trsnicami ter ob izključitvi drevesnic v gozdovih, ki služijo potrebam kmetijskega gospodarstva."

Ta uredba je v celoti zavezujoča in se neposredno uporablja v vseh državah članicah.

V Bruslju, 29. marca 1979

Za Komisijo

Finn Gundelach

Podpredsednik

[1] UL 109, 23.6.1965, str. 1859/65.

[2] UL L 299, 27.10.1973, str. 1.

[3] UL L 263, 17.10.1977, str. 1.

--------------------------------------------------
(6)

Komisija je Evropski konferenci poštnih in telekomunikacijskih uprav (CEPT – European Conference of Postal and Telecommunications Administrations) izdala mandat z dne 8. decembra 2005 za uporabo EFIS za objavljanje informacij o spektru znotraj Skupnosti in dostop do njih. CEPT je predstavil končne rezultate tega mandata, ki kažejo izvedljivost uporabe EFIS kot skupnega informacijskega portala v Evropski skupnosti v skladu s cilji, opredeljenimi v mandatu. Odbor za radijski spekter je sprejel končno poročilo CEPT dne 5. oktobra 2006 in potrdil cilje, navedene v mandatu. Rezultati mandata bi se morali uporabljati v Skupnosti.
(4)

Poročilo o oceni so v okviru delovne skupine za ocenjevanje pregledali strokovnjaki držav članic in EFSA ter ga 13. januarja 2006 predložili Komisiji v obliki sklepa EFSA o strokovnem pregledu ocene nevarnosti pesticidov z aktivno snovjo malation (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 29. septembra 2006 v obliki poročila Komisije o pregledu glede malationa.
Uredba Komisije (EGS) št. 554/78

z dne 17. marca 1978

o spremembi Uredbe (EGS) št. 2182/77 v zvezi s prodajo zamrznjenega govejega mesa iz intervencijskih zalog za predelavo v Skupnosti

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 805/68 z dne 27. junija 1968 o skupni ureditvi trga za goveje in telečje meso [1], nazadnje spremenjene z Uredbo (EGS) št. 425/77 [2], zlasti njenega člena 7(3),

ker je treba, kadar so zadnje četrti govedi prodane v skladu z Uredbo Komisije (EGS) št. 2182/77 z dne 30. septembra 1977 o natančnih navodilih za prodajo zamrznjenega govejega mesa iz intervencijskih zalog za predelavo v Skupnosti ter o spremembah Uredbe (EGS) št. 1687/76 [3], določiti, da je dovoljena odprema pred predelavo določenih kosov, katerih cena in kakovost ne upravičujeta predelave; ker je zato treba spremeniti Uredbo (EGS) št. 2182/77;

ker člen 4(1) Uredbe (EGS) št. 2182/77 ureja polog varščine, izračunane za jamstvo, da bo proizvod predelan, pred sklenitvijo kupoprodajne pogodbe; ker so izkušnje pokazale potrebo po določitvi roka za polog te varščine, da bi se bodočim kupcem preprečilo neupravičeno odlaganje sklepanja kupoprodajnih pogodb; ker je, poleg tega, treba sprejeti prehodne ukrepe za transakcije, za katere trenutno tečejo pogajanja;

ker so ukrepi, predvideni v tej uredbi v skladu z mnenjem Upravljalnega odbora za goveje in telečje meso,

SPREJELA NASLEDNJO UREDBO:

Člen 1

1. V členu 1(2) in v Prilogi Uredbe (EGS) št. 2182/77 se beseda "zamrznjeno" izbriše.

2. Naslednij odstavek se doda členu 1 Uredbe (EGS) št. 2182/77:

"4. Za namene te uredbe se lahko predelava zadnjih četrti izvede po odstranitvi navedenih kosov: file in ledja. V takem primeru se 100 kilogramov zadnjih četrti s kostmi, po odstranitvi fileja in ledij, šteje kot enako 66 kilogramom odkoščenega mesa."

Člen 2

Prvi pododstavek člena 4(1) Uredbe (EGS) št. 2182/77 se spremeni in se glasi:

"1. Varščina, izračunana za jamstvo, da bodo proizvodi predelani, se položi pri pristojnem organu države članice, kjer bo potekala predelava, pred sklenitvijo kupoprodajne pogodbe in najkasneje v dveh tednih po predložitvi vloge za nakup ali prijave na razpis. Polog je v nacionalni valuti te države članice."

Člen 3

V primeru vlog za nakup ali ponudb, vloženih v okviru Uredbe (EGS) št. 2182/77, se varščino iz člena 4(1) položi najkasneje 31. marca 1978.

Člen 4

Ta uredba začne veljati 20. marca 1978.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. marca 1978

Za Komisijo

Finn Gundelach

Podpredsednik

[1] UL L 148, 28.6.1968, str. 24.

[2] UL L 61, 5.3.1977, str. 1.

[3] UL L 251, 1.10.1977, str. 60.

--------------------------------------------------
Uredba Komisije (EGS) št. 2962/77

z dne 23. decembra 1977

o spremembi Uredbe (EGS) št. 616/72 o podrobnih pravilih za uporabo izvoznih nadomestil in prelevmanov za oljčno olje

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [1], kakor je bila nazadnje spremenjena z Uredbo (EGS) št. 1707/73 [2],

ob upoštevanju Uredbe Sveta št. 162/66/EGS z dne 27. oktobra 1966 o trgovini z olji in mastmi med Skupnostjo in Grčijo [3],

ob upoštevanju Uredbe Sveta št. 171/67/EGS z dne 27. junija 1967 o izvoznih nadomestilih in prelevmanih za oljčno olje [4], kakor je bila nazadnje spremenjena z Uredbo (EGS) št. 2429/72 [5], in zlasti člena 11 Uredbe,

ker na podlagi člena 16 Uredbe Komisije (EGS) št. 2960/77 z dne 23. decembra 1977 o podrobnih pravilih za prodajo oljčnega olja, ki ga imajo intervencijske agencije [6], olja, ki se izvozijo na podlagi javnega razpisa, ne izpolnjujejo pogojev za izvozno nadomestilo; ker v nekaterih primerih olja, ki se prodajajo na podlagi razpisa za izvoz, pred izvozom zmešajo z olji, nabavljenimi na trgu Skupnosti; ker bi moralo biti zato natančno določeno, da je izvozno nadomestilo rezervirano za olje, kupljeno na trgu, ali olje, predelano iz tega, ki se uporablja za izdelavo izvozne mešanice;

ker so ukrepi iz te uredbe v skladu z mnenjem Upravljalnega odbora za olja in masti,

SPREJELA NASLEDNJO UREDBO:

Člen 1

Člen 1 Uredbe Komisije (EGS) št. 616/72 z dne 27. marca 1972 o podrobnih pravilih za uporabo izvoznih nadomestil in prelevmanov za oljčno olje [7] se spremeni:

"Člen 1

1. Izvozno nadomestilo se dodeli samo za oljčna olja, katerih vsebnost prostih maščobnih kislin, izraženih kot oleinska kislina, ne presega 30 gramov na 100 gramov.

2. Če je izvoženo oljčno olje mešanica, ki spada pod podštevilko 15.07 A II, sestavljena iz:

(a) olj, nabavljenih na podlagi odgovora na javni razpis za izvoz; in

(b) olj, nabavljenih neposredno na trgu Skupnosti,

se izvozno nadomestilo za olja, ki spadajo pod podštevilko 15.07 AII, dodeli samo za količino, pridobljeno neposredno na trgu Skupnosti"

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. decembra 1977

Za Komisijo

Finn Gundelach

Podpredsednik

[1] UL 172, 30.9.1966, str. 3025/66.

[2] UL L 175. 29.6.1973, str. 5.

[3] UL 197, 29.10.1966, str. 3393/66.

[4] UL 130, 28.6.1967, str. 2600/67.

[5] UL L 264, 21.11.1972, str. 1.

[6] UL L 348, 30.12.1977, str. 46.

[7] UL L 78, 31.3.1972, str. 1.

--------------------------------------------------
Uredba Sveta (EGS) št. 312/76

z dne 9. februarja 1976

o spremembah določb o sindikalnih pravicah delavcev, ki so zajete v Uredbi (EGS) št. 1612/68 o prostem gibanju delavcev v Skupnosti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 49 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker bi bilo treba v členu 8 Uredbe Sveta (EGS) št. 1612/68 z dne 15. oktobra 1968 o prostem gibanju delavcev v Skupnosti [3] natančno določiti, da morajo delavci, ki so državljani ene od držav članic in zaposleni na ozemlju druge države članice, biti deležni enake obravnave v zvezi z uresničevanjem sindikalnih pravic glede izvoljivosti za mesta v upravi ali vodstvu sindikata,

SPREJEL NASLEDNJO UREDBO:

Člen 1

Člen 8 Uredbe (EGS) št. 1612/68 se spremeni:

1. Prvemu stavku odstavka 1 se po besedilu "vključno s pravico do glasovanja" doda: "in pravico, da so izvoljeni na mesta v upravi ali vodstvu sindikata."

2. Črta se drugi odstavek.

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 9. februarja 1976

Za Svet

Predsednik

G. Thorn

[1] UL C 280, 8.12.1975, str. 43.

[2] UL C 12, 17.1.1976, str. 2.

[3] UL L 257, 19.10.1968, str. 2.

--------------------------------------------------
Uredba Sveta (EGS) št. 897/75

z dne 18. marca 1975

o sklenitvi Dopolnilnega protokola k Sporazumu med Evropsko gospodarsko skupnostjo in Republiko Islandijo

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju priporočila Komisije,

ker Norveška ni pristopila k Evropskim skupnostim, se sprejme Dopolnilni protokol k Sporazumu med Evropsko ekonomsko skupnostjo in Republiko Islandijo,

SPREJEL NASLEDNJO UREDBO:

Člen 1

S tem sklepom se v imenu Skupnosti sklene Dopolnilni protokol k Sporazumu med Evropsko gospodarsko skupnostjo in Republiko Islandijo.

Besedilo Protokola se priloži k tej uredbi.

Člen 2

Predsednik Sveta je s to uredbo pooblaščen, da imenuje pooblaščenca za podpis Protokola iz člena 1, in mu dodeljuje potrebne pristojnosti, ki zavezujejo Skupnost [1].

Člen 3

Ta uredba začne veljati 1. maja 1975.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. marca 1975

Za Svet

Predsednik

R. Ryan

[1] Dan podpisa tega protokola bo objavljen v Uradnem listu Evropskih skupnosti.

--------------------------------------------------
Uredba Sveta (EGS) št. 1707/73

z dne 26. junija 1973

o določitvi posebnih ukrepov glede semena oljne repice in oljne ogrščice za setev ter o prilagoditvi nomenklature, določene v uredbah 136/66/EGS, (EGS) št. 2358/71 in (EGS) št. 950/68, za te proizvode

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske Skupnosti in zlasti člena 43,

ob upoštevanju predloga Komisije,

ob upoštevanju mnenja Evropskega parlamenta,

ker Uredba Sveta (EGS) št. 2358/71 [1] z dne 26. oktobra 1971 o skupni ureditvi trga za semena zajema oljna semena in oljne plodove za setev, ki spadajo pod tarifno številko ex 12.01; ker ta semena ne sodijo več v področje uporabe Uredbe Sveta št. 136/66/EGS [2] z dne 22. septembra 1966 o ustanovitvi skupne ureditve trga za olja in masti, kakor je bila nazadnje spremenjena z Aktom [3] o Pogojih za pristop in o prilagoditvi pogodb; ker je treba popraviti nomenklaturo, ki se nanaša na proizvode, naštete v členu 1(2)(a) Uredbe št. 136/66/EGS in v členu 1 Uredbe (EGS) št. 2358/71; ker je treba Uredbo (EGS) št. 950/68 [4] o skupni carinski tarifi, kakor je bila nazadnje spremenjena z Uredbo (EGS) št. 1014/73 [5], ustrezno spremeniti;

ker Uredba (EGS) št. 2358/71, ki se uporablja od 1. julija 1972, ne predvideva izvoznih nadomestil za proizvode, ki jih zajema; ker bi bilo treba zato, da se omogoči prehod iz sistema iz člena 28 Uredbe št. 136/66/EGS na novi sistem, sprejeti določbe, na podlagi katerih se lahko odobrijo izvozna nadomestila v omejenem obdobju za seme oljne repice in oljne ogrščice za setev, ki se izvaža ali za katerega se zahteva vnaprejšnja določitev znotraj tega obdobja,

SPREJEL NASLEDNJO UREDBO:

Člen 1

V Prilogi "Skupna carinska tarifa" k Uredbi (EGS) št. 950/68 se v Poglavju 12 carinska tarifa št. 12.01 spremeni tako, da se glasi:

Tarifna številka | Poimenovanje blaga | Carinska stopnja |

Avtonomno določena carinska stopnja % ali prelevman | Običajna carinska stopnja % |

1 | 2 | 3 | 4 |

| A.Za setev | Prosto | |

| B.Drugi | Prosto | |

Člen 2

1. Besedilo člena 1(2)(a) Uredbe 136/66/EGS se spremeni:

"a) 12.01 | Oljno seme in oljni plodovi, celi ali zdrobljeni |

BDrugo." |

2. Besedilo člena 1 Uredbe (EGS) št. 2358/71, ki zadeva tarifno številko ex 12.01, se nadomesti z naslednjim besedilom:

"12.01 | Oljno seme in oljni plodovi, celi ali zmleti: |

AZa setev." |

Člen 3

Nadomestilo iz člena 28 Uredbe št. 136/66/EGS se odobri za izvoz semena oljne repice in oljne ogrščice za setev, ki je bilo izvoženo ali za katerega je bilo nadomestilo določeno vnaprej v obdobju od 1. julija 1972 do 31. januarja 1973.

Člen 4

Ta uredba začne veljati 1. septembra 1973.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. junija 1973

Za Svet

Predsednik

R. Van Elslande

[1] UL L 246, 5.11.1971, str. 1.

[2] UL 172, 30.9.1966, str. 3025/66.

[3] UL L 73, 27.3.1972, str. 14.

[4] UL L 172, 22.7.1968, str. 1.

[5] UL L 106, 20.4.1973, str. 1.

--------------------------------------------------
Uredba Sveta (ESPJ, EGS, Euratom) št. 1544/73

z dne 4. junija 1973

o spremembi Uredbe (EGS, Euratom, ESPJ) št. 260/68 o pogojih in postopku obdavčevanja v korist Evropskih skupnosti

SVET EVROPSKIH SKUPNOSTI JE

ob upoštevanju Pogodbe o ustanovitvi enotnega Sveta in enotne Komisije Evropskih skupnosti;

ob upoštevanju Protokola o privilegijih in imunitetah Evropskih skupnosti in zlasti člena 13 Protokola;

ob upoštevanju predloga Komisije,

ker je treba spremeniti Uredbo Sveta (EGS, Euratom, ESPJ) št. 260/68 [1] z dne 29. februarja 1968 o pogojih in postopku obdavčevanja v korist Evropskih skupnosti, kakor je bila nazadnje spremenjena z Uredbo (ESPJ, EGS, Euratom) št. 559/73 [2], da se tako upošteva Uredba Sveta (ESPJ, EGS, Euratom) št. 1543 [3] z dne 4. junija 1973 o uvedbi posebnih začasnih ukrepov za uradnike Evropskih Skupnosti, ki so plačani iz skladov za raziskave in investicije,

SPREJEL NASLEDNJO UREDBO:

Člen 1

Uredba Sveta (EGS, Euratom, ESPJ) št. 260/68 z dne 29. februarja 1968 se spremeni:

(a) Člen 2 se dopolni s šesto in sedmo alineo, in sicer:

- "prejemniki nadomestil zaradi dokončnega prenehanja zaposlitve iz členov 3 in 4 Uredbe (ESPJ, EGS, Euratom) št. 1543;

- prejemniki dodatkov zaradi dokončnega prenehanja zaposlitve iz člena 5 Uredbe (ESPJ, EGS, Euratom) št. 1543."

(b) Člen 6(1)(b) se dopolni z naslednjim besedilom:

"Te določbe se uporabljajo tudi za plačila na podlagi člena 5 Uredbe (ESPJ, EGS, Euratom) št. 1543."

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, dne 4. junija 1973

Za Svet

Predsednik

R. Van Elslande

[1] UL L 56, 4.3.1968, str. 8.

[2] UL L 55, 28.2.1973, str. 4.

[3] Glej UL L 155, 11.6.1973, str. 1.

--------------------------------------------------
(11)

Ocena ESRB kaže tudi to, da je rast cen stanovanjskih nepremičnin postala bolj razširjena tako v mestih kot na podeželju. Zato trenutne ocene kažejo na veliko in naraščajočo precenjenost stanovanjskih nepremičnin v Nemčiji. Celovita analiza ranljivosti je trenutno okrnjena zaradi pomanjkanja podatkov o posojilnih standardih za stanovanjska posojila, so pa bili na podlagi nacionalnih predpisov o pridobivanju podatkov v zvezi s stanovanjskimi posojili, ki so začeli veljati leta 2021, sprejeti ukrepi za zbiranje podatkov od leta 2023. Razpoložljivi podatki za nedavno obdobje prikazujejo mešano sliko glede razvoja posojilnih standardov za stanovanjska posojila. Medtem ko rezultati ankete o bančnih posojilih v euroobmočju kažejo na to, da so se pogoji kreditiranja nakupov stanovanjskih nepremičnin v letu 2020 poostrili, drug zasebni vir podatkov (8) kaže na to, da se je delež vlog za posojila z visokimi razmerji LTV v letu 2020 še povečal. Še en zasebni vir podatkov, ki je na voljo nemškim organom ter zajema dejanske posle in predstavlja del celotnega trga, potrjuje, da so se razmerja LTV v zadnjem desetletju nekoliko zvišala. Poleg tega so skladno z anketo o bančnih posojilih v euroobmočju razmerja LTV med krizo upadla. Podatki kažejo tudi na to, da so razmerja DSTI in zapadlosti v prvi polovici drugega desetletja tega stoletja upadla, nato pa v drugi polovici spet narasla. Na drugi strani pa so se razmerja med dolgom in dohodkom (DTI) od leta 2009 postopno povečevala.
(1)

V skladu s členom 138 Uredbe (EU) št. 575/2013 se nenaročene bonitetne ocene zunanje bonitetne institucije (v nadaljnjem besedilu: ECAI) lahko uporabljajo za določanje uteži tveganja za aktivne bilančne postavke in zunajbilančne postavke pri izračunu kapitalskih zahtev, pri čemer mora organ EBA potrditi, da se nenaročene bonitetne ocene te ECAI po kakovosti ne razlikujejo od naročenih bonitetnih ocen iste ECAI. V skladu z istim členom organ EBA to potrditev zavrne ali prekliče, zlasti če ECAI poskuša z nenaročeno bonitetno oceno pripraviti ocenjevani subjekt do tega, da bi naročil bonitetno oceno ali druge storitve. Posledično je bil dne 22. julija 2016 objavljen Sklep EBA/DC/2016/151 Evropskega bančnega organa, ki potrjuje, da se nenaročene bonitetne ocene nekaterih ECAI po kakovosti ne razlikujejo od njihovih naročenih bonitetnih ocen (3). Kasneje, po njegovi objavi, je bil Sklep EBA/DC/2016/151 Evropskega bančnega organa spremenjen, da bi odražal oceno iz člena 138 Uredbe (EU) št. 575/2013 tudi za na novo registrirane ali certificirane ECAI in za tisto ECAI, ki na novo izdaja nenaročene bonitetne ocene; in da ne bi več vseboval sklicevanj na institucije, ki od izdaje Sklepa EBA/DC/2016/151 Evropskega bančnega organa ne ustrezajo več opredelitvi ECAI. Posledično je bil dne 28. julija 2017 objavljen Sklep EBA/DC/2017/195 Evropskega bančnega organa, ki potrjuje, da se nenaročene bonitetne ocene nekaterih ECAI po kakovosti ne razlikujejo od njihovih naročenih bonitetnih ocen (4).
9.

V skladu z oddelkom 2.2.1 Priporočila ESRB/2015/2 lahko ustrezni organi zadevne države članice izvzamejo GSPI ali DSPI, ki so pridobile dovoljenje v matični državni članici, na najvišji ravni bančne bonitetne konsolidacije, ki ne presegajo sestavljenega praga pomembnosti iz odstavka 8. Ustrezni organi morajo pri uporabi praga pomembnosti spremljati pomembnost izpostavljenosti GSPI in DSPI, ki so pridobile dovoljenje v matični državi članici, do francoskega sektorja nefinančnih družb ter koncentracijo izpostavljenosti GSPI in DSPI, ki so pridobile dovoljenje v matični državi članici, do velikih nefinančnih družb s sedežem v Franciji, pri tem pa se jim priporoča, da uporabijo francoski ukrep za predhodno izvzete GSPI ali DSPI, ki so pridobile dovoljenje v matični državi članici, na najvišji ravni bančne bonitetne konsolidacije, kadar se preseže sestavljeni prag pomembnosti iz odstavka 8. Ustrezne organe se tudi spodbuja, da druge udeležence na trgu v svoji jurisdikciji opozorijo na sistemska tveganja, povezana s povečanim finančnim vzvodom velikih nefinančnih družb s sedežem v Franciji.